b'\n_START_ARTICLE_\nAndet slag ved Bull Run\n_START_SECTION_\nBaggrund og deltagende styrker\n_START_PARAGRAPH_\nEfter at generalmajor George B. McClellans Peninsula kampagne var brudt sammen under Syv dages slaget i juni 1862 udpegede pr\xc3\xa6sident Abraham Lincoln John Pope til at lede en ny h\xc3\xa6r, Army of Virginia. Pope havde opn\xc3\xa5et nogen succes i det vestlige operationsomr\xc3\xa5de i borgerkrigen, og Lincoln s\xc3\xb8gte efter en mere aggressiv general end McClellan._NEWLINE_Army of Virginia p\xc3\xa5 51.000 mand var delt op i 3 korps under generalmajor Franz Sigel (I Corps), Generalmajor Nathaniel P. Banks (II Corps) og generalmajor Irvin McDowell (III Corps). McDowell havde haft kommandoen over den tabende h\xc3\xa6r ved F\xc3\xb8rste slag ved Bull Run . Dele af 3 korps fra McClellans Army of the Potomac, V og VI corps foruden generalmajor Ambrose Burnsides IX Corps, under kommando af generalmajor Jesse L. Reno, sluttede sig til sidst til Pope, hvilket for\xc3\xb8gede hans styrke til 77.000 mand._NEWLINE_P\xc3\xa5 Sydstaternes side var general Robert E. Lees Army of Northern Virginia opdelt i to "fl\xc3\xb8je" eller "kommandoer" p\xc3\xa5 omkring 55.000 mand. Den h\xc3\xb8jre fl\xc3\xb8j var under kommando af generall\xc3\xb8jtnant James Longstreet, den venstre under generalmajor Stonewall Jackson. Kavaleridivisionen under generalmajor J.E.B. Stuart var tilknyttet Jacksons fl\xc3\xb8j._NEWLINE_Popes mission bestod af flere opgaver: beskytte Washington D.C. og Shenandoah dalen samt tr\xc3\xa6kke sydstatsstyrker v\xc3\xa6k fra McClellan ved at rykke frem mod Gordonsville. Baseret p\xc3\xa5 sine erfaringer med McClellan i Syv dages slaget fornemmede Robert E. Lee, at McClellan ikke l\xc3\xa6ngere var en trussel for ham p\xc3\xa5 Virginia halv\xc3\xb8en, s\xc3\xa5 han f\xc3\xb8lte ikke noget behov for at bruge alle sine styrker i et direkte forsvar af Richmond. Det gav ham mulighed for at sende Jackson til Gordensville for at blokere Pope og beskytte Virginia Central Railroad._NEWLINE_Lee havde st\xc3\xb8rre planer. Da unionsh\xc3\xa6ren var delt mellem McClellan og Pope, og da de stod langt fra hinanden, s\xc3\xa5 Lee en mulighed for at nedk\xc3\xa6mpe Pope f\xc3\xb8rst og s\xc3\xa5 vende opm\xc3\xa6rksomheden mod McClellan. Han sendte generalmajor A.P. Hill af sted til Jackson sammen med 12.000 mand. Den 3. august befalede Unionens \xc3\xb8verstkommanderende, general Henry W. Halleck, McClellan at begynde sin endelige tilbagetr\xc3\xa6kning fra Virginia halv\xc3\xb8en og vende tilbage til det nordlige Virginia og st\xc3\xb8tte Pope. McClellan protesterede og begyndte f\xc3\xb8rst overf\xc3\xb8rslen den 14. august._NEWLINE_Den 9. august angreb Nathaniel P. Bankss korps Jackson i Slaget ved Cedar Mountain, hvor han opn\xc3\xa5ede en fordel i starten, men blev drevet tilbage over Cedar Creek af et modangreb under ledelse af A.P. Hill. Jackson\'s blev imidlertid stoppet af brigadegeneral James B. Ricketts division. Nu havde Jackson erfaret, at Popes korps var samlet, hvilket forpurrede hans plan om at sl\xc3\xa5 hver del for sig. Han forblev, hvor han var indtil den 12. august, og trak sig s\xc3\xa5 tilbage til Gordonsville. Den 13. august sendte Lee Longstreet af sted for at forst\xc3\xa6rke Jackson._NEWLINE_Mellem den 22. august og den 25. august udk\xc3\xa6mpede de to h\xc3\xa6re en r\xc3\xa6kke mindre tr\xc3\xa6fninger langs Rappahannockfloden. Kraftig regn havde f\xc3\xa5et floden til at svulme op, og Lee kunne ikke finde et sted at krydse floden. Imens ankom der forst\xc3\xa6rkninger til unionsh\xc3\xa6ren fra Army of the Potomac p\xc3\xa5 Virginia halv\xc3\xb8en. Lee\xe2\x80\x99s nye plan, som tog hensyn til, at han nu var i undertal, var at sende Jackson og Stuart af sted med den halve h\xc3\xa6r rundt om flanken p\xc3\xa5 unionsh\xc3\xa6ren for at afsk\xc3\xa6re Popes forbindelseslinje, Orange & Alexandria Railroad. Pope ville dermed blive tvunget til at tr\xc3\xa6kke sig tilbage og kunne besejres, mens han var i bev\xc3\xa6gelse og s\xc3\xa5rbar. Jackson afgik den 25. august og n\xc3\xa5ede Salem (vore dages Marshall) samme nat._NEWLINE_Om aftenen den 26. august efter at have passeret rundt om Popes h\xc3\xb8jre flanke gennem Thoroughfare Gap, slog Jackson til mod Orange & Alexandria Railroad ved Bristoe Station, Virginia og inden daggry den 27. marcherede han af sted for at erobre og \xc3\xb8del\xc3\xa6gge det enorme unionsdepot ved Manassas Junction. Denne overraskende bev\xc3\xa6gelse tvang Pope til straks at tr\xc3\xa6kke sig tilbage fra sin defensive linje langs Rappahannockfloden. I l\xc3\xb8bet af natten mellem den 27. \xe2\x80\x93 28. august f\xc3\xb8rte Jackson sine divisioner nordp\xc3\xa5 til slagmarken fra F\xc3\xb8rste slag ved Bull Run (Manassas), hvor han gik i stilling bag en uf\xc3\xa6rdig jernbaned\xc3\xa6mning neden for Stony Ridge. Det var en god forsvarsposition. Sydstatsh\xc3\xa6ren kunne gemme sig i den t\xc3\xa6tte skov, samtidig med at den havde mulighed for at holde \xc3\xb8je med Warrenton Turnpike (landevej) nogle f\xc3\xa5 hundrede meter mod syd, som var den sandsynlige rute unionsh\xc3\xa6ren ville f\xc3\xb8lge. Der var samtidig gode veje, ad hvilke Longstreet kunne m\xc3\xb8des med Jackson, eller som Jackson kunne bruge ved tilbagetr\xc3\xa6kning til Bull Run Mountains, hvis han ikke blev forst\xc3\xa6rket i tide. Endelig kunne den uf\xc3\xa6rdige jernbaned\xc3\xa6mning bruges som skyttegrav._NEWLINE_I Slaget ved Thoroughfare Gap den 28. august, gennembr\xc3\xb8d Longstreets korps svag modstand fra Unionen og fortsatte, til de blev forenet med Jackson. Denne tilsyneladende ligegyldige kamp bet\xc3\xb8d, at Pope\xe2\x80\x99s nederlag i det kommende slag var s\xc3\xa5 godt som sikkert, fordi det tillod de to fl\xc3\xb8je i Lees h\xc3\xa6r at forenes p\xc3\xa5 slagmarken ved Manassas.\n_START_SECTION_\n29. august: Jackson forsvarer Stony Ridge\n_START_PARAGRAPH_\nJackson havde startet slaget ved Brawner\'s farm med henblik p\xc3\xa5 at fastholde Pope, indtil Longstreet n\xc3\xa5ede frem med resten af Army of Northern Virginia. Longstreets 25.000 mand begyndte deres march fra Thoroughfare Gap kl. 6 den 29. august. Jackson sendte Stuart af sted for at lede de forreste elementer af Longstreets kolonne til positioner, som Jackson havde udvalgt p\xc3\xa5 forh\xc3\xa5nd. Mens han ventede p\xc3\xa5 deres ankomst, reorganiserede han sit forsvar, for det tilf\xc3\xa6lde at Pope skulle g\xc3\xa5 til angreb. Han opstillede 20.000 mand p\xc3\xa5 en 2,7 km lang linje syd for Stony Ridge. _NEWLINE_Idet han noterede sig, at Sigels tropper fra I Corps formerede sig langs Manassas-Sudley vejen, beordrede han A.P. Hill\'s brigader til at formere bag jernbaned\xc3\xa6mningen n\xc3\xa6r Sudley Church p\xc3\xa5 hans venstre flanke. Hill var klar over, at hans position geografisk set var svag, fordi det kraftige skovd\xc3\xa6kke i omr\xc3\xa5det forhindrede effektiv anvendelse af artilleri, og derfor opstillede han sine brigader i to linjer med brigadegeneral Maxcy Greggs South Carolina brigade og brigadegeneral Edward L. Thomass Georgia brigade foran. _NEWLINE_Midt p\xc3\xa5 linjen placerede Jackson to brigader fra Ewells division (nu under kommando af brigadegeneral Alexander Lawton p\xc3\xa5 grund af Ewells benamputation), og til h\xc3\xb8jre placerede han William B. Taliaferros division, som nu blev kommanderet af brigadegeneral William E. Starke._NEWLINE_Det var Popes hensigt at rykke frem mod Jackson p\xc3\xa5 begge flanker. Han beordrede Fitz John Porter til at rykke mod Gainesville og angribe, hvad han regnede med, var sydstatsh\xc3\xa6rens h\xc3\xb8jre flanke. Han gav Sigel ordre til at angribe Jacksons venstre fl\xc3\xb8j ved daggry. Sigel, som ikke var sikker p\xc3\xa5 Jacksons placering af sine styrker, valgte at rykke frem over en bred front med brigadegeneral Robert C. Schenks division, st\xc3\xb8ttet af brigadegeneral John F. Reynoldss division (Heintzelman\'s III Corps) til venstre, brigadegeneral Robert H. Milroys uafh\xc3\xa6ngige brigade i centrum og brigadegeneral Carl Schurzs division til h\xc3\xb8jre. Schurzs to brigader, som rykkede nordp\xc3\xa5 ad Manassas-Sudley vejen var de f\xc3\xb8rste, som kom i kontakt med Jacksons m\xc3\xa6nd omkring kl. 7. _NEWLINE_Handlingerne i Sigels angreb mod A.P. Hills division var typiske for alle kampene n\xc3\xa6r Stony Ridge den dag. Selv om den uf\xc3\xa6rdige jernbaned\xc3\xa6mning p\xc3\xa5 visse steder skabte naturlige forsvarspositioner, undgik sydstatsh\xc3\xa6ren som regel et statisk forsvar. Den modtog Unionens st\xc3\xb8d og fulgte op med energiske modangreb. Det var den samme taktik, som Jackson benyttede i Slaget ved Antietam nogle f\xc3\xa5 uger senere. Schurzs to brigader (under brigadegeneral Alexander Schimmelfennig og oberst W\xc5\x82odzimierz Krzy\xc5\xbcanowski) havde en kraftig forpostf\xc3\xa6gtning med Gregg og Thomas, hvor begge sider bragte enheder i kamp \xc3\xa9n ad gangen. Da Milroy h\xc3\xb8rte lyden af kamp p\xc3\xa5 sin h\xc3\xb8jre side, beordrede han to af sine regimenter til at bist\xc3\xa5 Schurz. De opn\xc3\xa5ede en vis succes, og 82. Ohio regimentet gennembr\xc3\xb8d sydstatsh\xc3\xa6rens linje ved en lavning i terr\xc3\xa6net, kaldet the Dump, men blev til sidst sl\xc3\xa5et tilbage. Schenk og Reynolds, som var udsat for kraftig artilleribeskydning, svarede igen med beskydning af fjendens artilleri, men sendte ikke deres infanteri frem._NEWLINE_I det han antog, at Kearnys division fra III Corps var i position til at st\xc3\xb8tte ham, beordrede Schurz et nyt angreb mod Hill omkring kl. 10. Kearny rykkede imidlertid ikke fremad, og det andet angreb mislykkedes. Historikere har kritiseret Kearny for hans handlinger denne dag og h\xc3\xa6vdet, at det var personligt nag mod Sigel, der var grunden._NEWLINE_Omkring kl. 13 blev Sigels sektor forst\xc3\xa6rket af generalmajor Joseph Hooker (fra III Corps) og brigaden under brigadegeneral Isaac Stevens (IX Corps). Pope ankom ogs\xc3\xa5 til slagmarken og forventede at se fuldendelsen af sin sejr, men p\xc3\xa5 det tidspunkt var Longstreets f\xc3\xb8rste enheder p\xc3\xa5 plads p\xc3\xa5 Jacksons h\xc3\xb8jre fl\xc3\xb8j. Brigadegeneral John Bell Hoods division var p\xc3\xa5 begge sider af Warrenton landevejen l\xc3\xb8st forbundet med Jacksons h\xc3\xb8jre flanke. Til h\xc3\xb8jre for Hood var divisionerne under brigadegeneralerne James L. Kemper og David R. Jones. Brigadegeneral Cadmus M. Wilcox`s division kom til sidst og blev placeret i reserve._NEWLINE_Stuarts kavaleri m\xc3\xb8dte Porter, Hatch, og McDowell p\xc3\xa5 vej op ad Manassas-Gainesville vejen, og en kort ildkamp stoppede Unionens kolonne. S\xc3\xa5 ankom der en kurer med en besked til Porter og McDowell, et kontroversielt dokument fra Pope som er blevet kendt som "Joint Order." Historikeren John J. Hennessy beskrev ordren som et mesterstykke i modsigelse og uforst\xc3\xa5elighed, som blev kernepunktet i \xc3\xa5rtiers sk\xc3\xa6nderier". Den beskrev angrebene p\xc3\xa5 Jacksons venstre fl\xc3\xb8j, som allerede var i gang, men var uklar med hensyn til, hvad det var meningen, at Porter og McDowell skulle g\xc3\xb8re. Frem for at rykke til Gainesville og angribe Jacksons formodet ubeskyttede, h\xc3\xb8jre flanke beskrev den en bev\xc3\xa6gelse i retning af Gainesville og "s\xc3\xa5 snart forbindelse er skabt til de andre divisioner, skal hele kommandoen g\xc3\xb8re holdt. Det kan blive n\xc3\xb8dvendigt at falde tilbage bag Bull Run til Centreville i aften". Pope skrev ingen steder eksplicit, at Porter og McDowell skulle angribe, og han afsluttede ordren med "Hvis der kan opn\xc3\xa5s en betydelig fordel ved at afvige fra denne ordre, skal den ikke udf\xc3\xb8res n\xc3\xb8je", hvilket bet\xc3\xb8d, at dokumentet var s\xc3\xa5 godt som ubrugeligt som milit\xc3\xa6r ordre._NEWLINE_I mellemtiden f\xc3\xb8rte Stuarts kavaleri under oberst Thomas Rosser unionsgeneralerne bag lyset ved at tr\xc3\xa6kke grene efter et regiment heste, hvilket skabte store st\xc3\xb8vskyer som fra en stor kolonne af marcherende soldater. P\xc3\xa5 dette tidspunkt fik McDowell en rapport fra sin kavalerichef brigadegeneral John Buford, som rapporterede, at 17 infanteriregimenter, et batteri og 500 kavalerister var p\xc3\xa5 vej gennem Gainesville kl. 8.15. Det var Longstreets fl\xc3\xb8j, som ankom fra Thoroughfare Gap, og det advarede de to unionsgeneraler om, at der var problemer foran dem. Unionens fremmarch blev igen standset. Af en eller anden grund undlod McDowell at fremsende Bufords rapport til Pope f\xc3\xb8r kl. 19, s\xc3\xa5 h\xc3\xa6rens \xc3\xb8verstkommanderende handlede under to fejlagtige antagelser: at Longstreet ikke var i n\xc3\xa6rheden, og at Porter og McDowell var p\xc3\xa5 vej til at angribe Jacksons h\xc3\xb8jre flanke._NEWLINE_Da Longstreets m\xc3\xa6nd var kommet p\xc3\xa5 plads, beordrede general Lee et angreb mod Unionens venstre fl\xc3\xb8j. Longstreet huskede senere, at Lee "var tilb\xc3\xb8jelig til at angribe s\xc3\xa5 hurtigt som muligt, men ikke beordrede det". Longstreet derimod s\xc3\xa5, at Reynolds og Schenks divisioner fortsatte syd for Warrenton landevejen og overlappede halvdelen af hans linje, og han argumenterede imod at angribe p\xc3\xa5 dette tidspunkt. Lee gav efterf\xc3\xb8lgende efter, da J.E.B. Stuart rapporterede, at styrken p\xc3\xa5 Gainesville-Manassas vejen(Porter og McDowell) var formidabel._NEWLINE_Pope, som antog at angrebet p\xc3\xa5 Jacksons h\xc3\xb8jre fl\xc3\xb8j ville blive gennemf\xc3\xb8rt, som han troede, at han havde beordret det, gav tilladelse til fire adskilte angreb mod Jacksons front med henblik p\xc3\xa5 at aflede sydstatsh\xc3\xa6rens opm\xc3\xa6rksomhed, indtil Porter satte det afg\xc3\xb8rende st\xc3\xb8d ind. Brigadegeneral Cuvier Grovers brigade angreb kl. 15 og regnede med st\xc3\xb8tte fra Kearnys division. Grover var s\xc3\xa5 heldig at ramme et hul i linjen, som \xc3\xa5bnedes mellem Thomas og Gregg. Hans energiske bajonetangreb var en en midlertidig succes, men igen rykkede Kearny ikke fremad som beordret, og Pope var ikke indstillet p\xc3\xa5 at st\xc3\xb8tte et stort angreb. Brigadegeneral William Dorsey Penders brigade slog angrebet tilbage._NEWLINE_Reynolds blev beordret til at gennemf\xc3\xb8re et angreb syd for landevejen og st\xc3\xb8dte p\xc3\xa5 Longstreets m\xc3\xa6nd, hvilket fik ham til at afbl\xc3\xa6se demonstrationen. Pope afviste Reynolds bekymringer som et udtryk for, at han havde taget fejl af, hvem modstanderne var og insisterede p\xc3\xa5, at det var Porters V korps, han var st\xc3\xb8dt p\xc3\xa5 i deres forberedelser til at angribe Jacksons flanke. Jesse Reno beordrede en brigade fra XI korps under oberst James Nagle til at angribe centrum i Jacksons linje igen. Denne gang blev brigadegeneral Isaac R. Trimble\'s brigade drevet v\xc3\xa6k fra jernbaned\xc3\xa6mningen, men et modangreb fra sydstatsh\xc3\xa6ren genskabte linjen og forfulgte Nagles tropper tilbage til de \xc3\xa5bne marker, indtil Unionens artilleri stoppede deres forf\xc3\xb8lgelse._NEWLINE_Kl. 16.30 sendte Pope endelig en direkte ordre til Porter om at angribe, men hans budbringer(hans nev\xc3\xb8) for vild og afleverede f\xc3\xb8rst beskeden kl. 18.30. Under alle omst\xc3\xa6ndigheder var Poter ikke i en bedre angrebsposition, end han havde v\xc3\xa6ret tidligere p\xc3\xa5 dagen. I forventning om det angreb, som ikke kom, beordrede Pope Kearny til at angribe Jacksons yderste venstre flanke med henblik p\xc3\xa5 at l\xc3\xa6gge et stort pres p\xc3\xa5 begge ender af linjen. Klokken 17, for f\xc3\xb8rste gang i slaget, levede Kearny op til sit st\xc3\xa6rkt offensive rygte og brusede fremad med 10 regimenter, der ramte A.P.Hills udmattede division. Under dagens kraftigste kampe blev unionsangrebet sl\xc3\xa5et tilbage af modangreb fra brigaderne under brigadegeneralerne Lawrence O\'Bryan Branch og Jubal A. Early._NEWLINE_P\xc3\xa5 sydstatsh\xc3\xa6rens h\xc3\xb8jre fl\xc3\xb8j bem\xc3\xa6rkede Longstreet en bev\xc3\xa6gelse af McDowells styrke v\xc3\xa6k fra hans front. I korps flyttede divisioner til Henry House Hill for at st\xc3\xb8tte Reynolds. Denne rapport fik Lee til at genoplive sin plan om en offensiv i denne sektor. Longstreet argumenterede igen imod, denne gang p\xc3\xa5 grund af, at det snart ville blive m\xc3\xb8rkt. Han foreslog i stedet, at en kraftig rekognosceringsstyrke kunne f\xc3\xb8le fjendens position p\xc3\xa5 t\xc3\xa6nderne og s\xc3\xa5ledes forberede morgenens angreb. Lee accepterede, og Hoods division blev sendt frem. Samtidig sendte Pope, som stadig troede, at sydstatsh\xc3\xa6ren var p\xc3\xa5 tilbagetog, John P. Hatch\'s division mod vest p\xc3\xa5 landevejen i forf\xc3\xb8lgelse. Hood og Hatch st\xc3\xb8dte kort sammen ved krydset ved Groveton, men den korte, voldsomme konfrontation endte ved m\xc3\xb8rkets frembrud, og begge sider trak sig tilbage. Igen argumenterede Longstreet og hans underordnede overfor Lee for, at man ikke skulle angribe en styrke, som de mente var placeret i en st\xc3\xa6rk defensiv position, og for tredje gang aflyste Lee det planlagte angreb._NEWLINE_Da Pope erfarede fra McDowell om Bufords rapport, indr\xc3\xb8mmede han endelig, at Longstreet var til stede p\xc3\xa5 slagmarken, men han antog optimistisk, at Longstreet kun var der for at forst\xc3\xa6rke Jackson, mens hele h\xc3\xa6ren trak sig tilbage. Hoods division havde rent faktisk gjort netop dette. _NEWLINE_Pope udstede direkte ordrer om, at Porters korps skulle vende tilbage til hovedstyrken og planlagde endnu en offensiv til den 30. august. Historikeren A. Wilson Greene h\xc3\xa6vder, at dette var Popes v\xc3\xa6rste beslutning under slaget. Da han ikke l\xc3\xa6ngere havde numerisk overlegenhed over sydstatsh\xc3\xa6ren og ikke havde en geografisk fordel, ville den mest fornuftige handling havde v\xc3\xa6ret at tr\xc3\xa6kke h\xc3\xa6ren tilbage over Bull Run og forene sig med McClellans Army of the Potomac, som l\xc3\xa5 med 25.000 mand i n\xc3\xa6rheden._NEWLINE_En af de historiske kontroverser over slaget handler om George B. McClellanss samarbejde med John Pope. I slutningen af august ankom to hele korps fra Army of the Potomac (William B. Franklin\'s VI Corps og Edwin V. Sumner\'s II Corps) til Alexandria i Virginia, men McClellan ville ikke lade dem rykke frem til Manassas, fordi han mente, at de ikke havde tilstr\xc3\xa6kkeligt artilleri, kavaleri og transportst\xc3\xb8tte. Politiske modstandere beskyldte ham for bevidst at underminere Popes position, og han forbedrede ikke sin sag overfor historikerne, da han den 10. august skrev til sin kone: "Pope vil f\xc3\xa5 alvorlige bank indenfor to dage, og ... de vil blive meget glade for at overlade indfrielsen af deres g\xc3\xa6ld til mig. Jeg vil ikke p\xc3\xa5tage mig det, med mindre jeg har den fulde kontrol." Han sagde til Abraham Lincoln den 29. august, at det m\xc3\xa5ske ville v\xc3\xa6re klogt "at lade Pope om at komme ud af sin knibe og bruge alle ressourcer p\xc3\xa5 at g\xc3\xb8re hovedstaden helt sikker."'